SHR พุ่ง 5% จับตา Q3 สดใส รับท่องเที่ยวคึกคัก
SHR พุ่ง 5% ราคา 3.44 บ. โบรกแนะซื้อ 4.66 บ. มองราคาหุ้นรับรู้ข่าวร้ายไปแล้ว ลุ้นไตรมาส 3/65 ผลงานสดใส รับท่องเที่ยวคึกคัก ประเมินปี 66 พลิกกลับมามีกำไร
SHR พุ่ง 5% ราคา 3.44 บ. โบรกแนะซื้อ 4.66 บ. มองราคาหุ้นรับรู้ข่าวร้ายไปแล้ว ลุ้นไตรมาส 3/65 ผลงานสดใส รับท่องเที่ยวคึกคัก
5 ต.ค. 2565

ผู้สื่อข่าวรายงานว่า วันนี้ (5 ต.ค.65) ราคาหุ้นบริษัท เอส โฮเทล แอนด์ รีสอร์ท จำกัด (มหาชน) หรือ SHR ล่าสุด ณ เวลา 10:32 น. อยู่ที่ระดับ 3.44 บาท บวก 0.16 บาท หรือ 4.88% สูงสุดที่ระดับ 3.48 บาท ต่ำสุดที่ระดับ 3.36 บาท ด้วยมูลค่าซื้อขาย 61.69 ล้านบาท

โดยบล.กสิกรไทย ระบุในบทวิเคราะห์ คงมุมมองบวกต่อการดำเนินงานไตรมาส 3/65 จาก RevPar เฉลี่ยที่ 3,551 บาท ระหว่างเดือนก.ค.-ส.ค. เพิ่มขึ้น 23% จากไตรมาส 2/65 คาดผลประกอบการจะพลิกกลับเป็นกำไรในปี 66 ด้วยกำไรปกติที่ 323 ล้านบาท พลิกกลับจากประมาณการผลขาดทุนปกติปี 65 ของบล.กสิกรไทย ที่ 181 ล้านบาท ยังคงคำแนะนำ “ซื้อ” ด้วยราคาเป้าหมายที่ 4.66 บาท คาดราคาหุ้นที่ลดลงสะท้อนความกังวลเรื่องราคาพลังงานที่สูงขึ้นแล้ว
ขณะที่กองเศรษฐกิจการท่องเที่ยวและกีฬา กระทรวงการท่องเที่ยวและกีฬา เปิดเผยว่า ตั้งแต่วันที่ 1 ม.ค.-1 ต.ค. 65 ประเทศไทยมีนักท่องเที่ยวต่างชาติสะสมจำนวน 5,696,121 คน มีรายได้จากการท่องเที่ยวสะสมประมาณ 2.22 แสนล้านบาท โดยนักท่องเที่ยวสูงสุด 5 อันดับแรก ได้แก่ มาเลเซีย 985,617 คน รองลงมา คือ อินเดีย 569,020 คน สิงคโปร์ 314,437 คน เวียดนาม 217,033 คน และลาว 264,554 คน ตามลำดับ